На основу члана 37. Статута Града Ниша („Службени лист Града Ниша", број 88/08),

Скупштина Града Ниша, на седници одржаној \_\_\_\_\_\_\_\_\_\_\_\_\_\_. године, доноси

**О Д Л У К У**

**О УСВАЈАЊУ СТРАТЕГИЈЕ O СОЦИЈАЛНОЈ ЗАШТИТИ ГРАДА НИША**

**2015-2020**

**Члан 1.**

Усваја се Стратегија о социјалној заштити Града Ниша 2015-2020.

Текст Стратегије о социјалној заштити Града Ниша 2015-2020 је саставни део ове Одлуке.

**Члан 2.**

Акциони план за 2015-2016 годину за спровођење Стратегије о социјалној заштити Града Ниша 2015-2020 одштампан је уз ову Стратегију и чини њен саставни део.

**Члан 3.**

За спровођење Стратегије о социјалној заштити Града Ниша 2015-2020 задужује се Управа за дечију социјалну и примарну здравствену заштиту.

**Члан 4.**

Одлуку објавити у ''Службеном листу Града Ниша''.

Број: \_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_ године

**СКУПШТИНА ГРАДА НИША**

Председник

Проф. др Миле Илић

***Образложење***

Социјална заштита у Нишу се остварује и складу са националним правним оквиром у овој области и *Одлуком о правима из области социјалне заштите на територији Града Ниша («Службени лист Града Ниша», 101/12, 96/13, 44/14 ) .* Ова одлука утврђује права из области социјалне заштите појединца и породице на територији града Ниша, уређује обим, услове и начин остваривања услуга социјалне заштите и права на материјалну подршку и друге врсте материјалне помоћи које у складу са Законом о социјалној заштити обезбеђује локална самоуправа.

Сврха усвајања овог документа је изградња локалних капацитета свих кључних актера, на челу са локалном самоуправом, за идентификацију, планирање и спровођење услуга социјалне заштите на локалном нивоу, ради смањења сиромаштва посебно осетљивих друштвених група и обезбеђивање квалитетнијег живота својих грађана.

Основни циљ је смањење броја сиромашних и развој ефикасније социјалне заштите :

- побољшање препознавања и утврђивање социјалних потреба грађана

- развој услуга социјалне заштите које подржавају живот у заједници – дневни боравак, кућна нега и помоћ, хранитељство

- побољшање информисања грађана о различитим програмима социјалне заштите

- повезивање свих актера социјалне заштите на локалном нивоу уз развој професионалних стандарда, процедура, протокола и норматива

- преиспитивање и унапређење заштите особа са инвалидитетом уз поштовање принципа свеобухватности и једнаких могућности за све

- развој посебних програма за интеграцију маргинализованих група (Рома, избеглица, прогнаних и расељених лица).

Приоритети социјалне заштите су дефинисани на нивоу прироритетних група за које ће се развијати локалне услуге социјалне заштите:

1. Деца из осетљивих група: деца са метњама у развоју, деца из сиромашних породица, деца из руралних подручја Града, Ромска деца, деца у ризику (од занемаривања, напуштања, социјално неприхватљивог понашања, итд.), деца без родитељског старања која излазе из система друштвене бриге о деци.

2.Особе са инвалидитетом (ОСИ)

3.Старе особе (преко 65 година)

4.Радно способне незапослене особе, укључујући младе (25-29 година) и тешко запошљиве групе грађана (45-55 година)

5.Жена и деца - жртве насиља у породици

6.Осетљиве породице (једнородитељске породице, породице са члановима са сметњама у развоју или хроничним болестима, дисфункционалне породице итд.)

7.Роми (у оквиру свих наведених приоритетних група од 2 до 6) који живе у ризику од сиромаштва и социјалне искључености.

Овакав избор приоритета је направљен у складу са: потребама грађана, капацитетима кључних актера у области социјалне заштите и анализом укупног контекста социјалне заштите у граду Нишу, као и кључним националним приоритетима у области социјалне заштите.

Реформа система социјалне заштите одвија се кроз деловање Скупштине, Владе, Министарства рада, запошљавања и социјалне политике, других министарстава, као и свих актера социјалне заштите у Републици Србији, и у том контексту, Национална стратегија развоја социјалне заштите у Републици Србији коју је Влада Републике Србије донела 2005. године је био први корак ка системском решавању проблема социјалне политике и полазна основа за израду системских прописа на свим нивоима, којима се пружа организована и стална подршка у стварању услова за бољи живот становништва. Стратегија је одредила улогу државе, дефинисала права, улоге и одговорности, институционалне механизме и расположиве ресурсе који свим субјектима социјалне политике треба да створе простор за активно деловање у друштву.

Током 2014. године, уз учешће актера политике на локалном нивоу, започет је процес израде Стратегије о социјалној заштити Града Ниша и Локалног акционог плана којим би се дефинисали стратешки циљеви и приоритети бриге о социјалним категоријама становништва Града Ниша, засновани на принципима стратешких докумената Републике Србије, али уз уважавање свих специфичности локалне заједнице и потребе актера социјалне заштите Града Ниша. У припреми Стратегије учествовали су Центар за развој грађанског друштва PROTECTA, као координатор и организатор целог процеса, а у оквиру активности на поменутом пројекту, формирана је Радна група Градског већа, сачињена од представника релевантних градских управа, установа социјалне заштите, организација цивилног друштва – пружалаца услуга социјалне заштите, других установа значајних за планирање услуга социјалне заштите (установе образовања, здравства, запошљавања и полиције).

Резултат овог процеса је Нацрт Стратегије о социјалној заштити Града Ниша за период 2015-2020. и Локалног акционог плана Града Ниша 2015-2016, којим је одређена мисија, визија и дефинисани циљеви социјалне политике на територији Града Ниша уз поштовање принципа, вредности и начела која дефинишу социјалну политику на националном нивоу. Створен је стратешки оквир за успостављање институционалне подршке за решавање свих питања од значаја за социјалну заштиту на територији Града Ниша, успостављени механизми за трајну подршку социјалним актерима у свим сферама друштвеног живота и створени предуслови за планско и дугорочно решавање проблема социјалне политике уз креирање мера и услуга прилагођеним стварним потребама становништва града Ниша, са циљем да се обезбеди бољи живот, а самим тим и осигура будућност развоја Града.

На основу изложеног, предлаже се доношење Одлуке о усвајању Стратегије о социјалној заштити Града Ниша 2015-2020.

НАЧЕЛНИК

Мирјана Поповић

\_\_\_\_\_\_\_\_\_\_\_\_\_\_\_\_\_\_